Dewa Roboskî ya qezaya Qilabanî ya Şirnexî de 28ê kanûna 2011î de 34 doman û ciwanê kurdî bombardumanê artêşa tirke de ameybî qetilkerdene û rixmê heme cehdkeridşê keyeyan semedê caardişê edaletî gamêke nêameye eştene.
Keyeyanê Roboskî ke derheqê qirkerdişê artêşa tirke de newe ra muracatê Mehkemeya Qanûnê Bingeyî kerd ke qetilkarî bêrê cezakerdene.
Badê muracatî   Endamê MYKyê HDPyî Ferhat Encu û avûkatê keyeyanê Roboskî Kerem Altparmakî verê berê mehkeme eşkerayîye daye.
Encuyî vat: ''2011î ra nata ma wazenê ke qetilkarê Roboskî bêrê cezakerene. Ma sey keyeyanê Roboskî wazenê wa edalet bêro ca. La çi heyf ke a roje ra heta nika hema kesêk zî karê ci ra nêameyo dûrfînayene. Derheqê kesêkî de cipêrsayîş nêdîya despêkerdene û muhakemekerdişê nêame kerdene. Herinda nayî de derheqê ma keyeyanê ke edalet wazenê de dewayî ameyî akerdene. Ma ameyî destbendkerdene û tepiştene. Dosyayê derheqê qetilkaranê 34 kesan ameyî qefilnayene û êyê ke cigêrayîşê edaletî de yê û keyeyê Roboskî hema yenê muhakemekerdene. Dadîyanê ke qicê xo vînî kerdî yenê muhakemekerdene.
34 kesî ameyî kiştene. Qetilkarê înan estê. Xora yeno zanayene ke talîmatê ci ça ra ameyo dayene la rixmê nayî nêvejîyenê verê hukmî. Ma ewro newe ra muracatê Mehkemeya Qanûnê Bingeyî kerd.  Ma wazenê wa qetilkerî verê hukmî de hesab bidê. Waştişê ma têna no yo. Eke dosyaya ma hewna bêro redkerdene no yeno no mana ke hukmî îradeyê xo teslîmê otorîteyê sîyasîyî kerdo.''
Kerem Altiparmakî zî vat: ''Dadgeranê ke derheqê dewaya Roboskî de qerar girewt heme cemaatî ra ameyî îxraçkerdene. Têna no zî semedê newe ra destpêkerderişê prosesê hukmkerdişî bes o. Ma eslê xo de şansêko muhîm danê  ke qirkerdişanê sîvîlan ê tewr pîlan ê tarîxê nê welatî ra yew bêro eşkerakerdene. Eke netîce xirab vejîyo ma do muracatê Mehkemeya Heqanê Merdiman a Ewropa bikerê.''
